ኢትዮጵያ፡ ንዝሓለፉ ኣርባዕተ ዓመታት፡ ርግኣት ርሒቑዋ ትርከብ። ልፍንቲ ኢህወደግ ሓድሕዱ ክሰማማዕ ዘይምኽኣሉ ድማ፡ እቲ ኩነታት ቀልጢፉ ንከይሃድእ ምኽንያት ካብ ሞንጎ ዝኾኑ'ዩ ተባሂሉ ይጥቀስ። ህወሓት፡ መንግስቲ ፌደራል፣ ኣብ ክልል ኣምሓራ ዘሎ ጸገም ርግኣትን ፖለቲካዊ ድልየትን ከምኡ'ውን 'ግዳማዊ ሓይልታት' ኢሉ ዝጠቕሶም ኣካላት 'ስግኣታትና' ኢሉ ብተደጋጋሚ የልዕሎም። ምእንተ እዚ፡ 'ህዝቢ ናብ ሓድነት ክመጽእ ኣለዎ' ኢሉ ድማ ይጉስጉስ። እዚ፡ ሕሉፍ ድኽመታቱ ንምሽፋን ዝጥቀመሉ ምኽኒት እዩ ብምባል ግን፡ ገለ ተንተንቲ ፖለቲካ ይነቕፉዎ። "እዚ ህዝቢ ዓቕላም ኾይኑ እምበር፡ ኣብ ኢትዮጵያ፡ ክንዲ ናይዚ ዓዲ ጸገም ዘለዎ ህዝቢ የለን" ዝበለት ወይዘሮ ኣልጋነሽ፡ ጸግምና ጸይርና ግን ነዚ ውድብ 'ብምስለ ይቅረታ' ነንብሮ ኣለና ትብል። "ሕጂ ግዝኡ ጸልማት'ዩሞ ክወግሕ'ዶ ይኸውን ኢልና ኩሉ ኣብ ከብድና ሒዝናዮ ኣለና። ኣብ ካልእ ከባቢ እኮ ዓዲ ተቓጺሉ ክበሃል ንሰምዕ ኢና፤ እዚኣ ኣባና'ውን ከይትርአ ግን ንደቅና ይኹን ኣሕዋትና ሃዲእና ንኣሊ። ነቲ ውድብ ሓሊና ኣይኮነን፡ ንባዕልና እዩ። .
